|  |  |
| --- | --- |
| Nefndasvið Alþingis b.t. velferðarnefndar Smiðju, Tjarnargötu 9 101 Reykjavík sent á umsagnargátt Alþingis | Reykjavík, 30. apríl 2024 |

**Efni: Umsögn um frumvarp til laga um breytingu á lögum um fæðingar- og foreldraorlof og lögum um sorgarleyfi (stuðningur við kjarasamninga), 910. mál**

Samtök atvinnulífsins (SA, samtökin) vísa til tölvupósts velferðarnefndar frá 16. apríl þar sem óskað var umsagnar samtakanna um ofangreint mál.

Með frumvarpinu eru lagðar til breytingar á lögum um fæðingar- og foreldraorlof og lögum um sorgarleyfi og eru breytingarnar hluti af stuðningi ríkisstjórnarinnar og Sambands íslenskra sveitarfélaga vegna langtímakjarasamninga á vinnumarkaði. Markmið aðila vinnumarkaðarins í lok árs 2023 var að taka höndum saman um gerð langtímasamninga sem auka myndu fyrirsjáanleika og stöðugleika í efnahagslífinu. Þannig voru samningsaðilar sammála um að eitt mikilvægasta verkefnið í komandi kjaraviðræðum væri að ná niður mikilli verðbólgu og háu vaxtastigi sem komið hefur hart niður á bæði fyrirtækjum og heimilum. Áhersla var lögð á að allir legðust á eitt og að enginn gæti skorast undan ábyrgð. Hluti af ábyrgð yfirvalda þegar kemur að því að ná framangreindum markmiðum felst í því að sýna aðhald í opinberum rekstri til að styðja við markmið peningastefnunnar. Að öðrum kosti mun vaxtastig þurfa að vera hærra en ella.

Í greinargerð fyrirliggjandi frumvarps er vísað til 54. gr. laga um fæðingar- og foreldraorlof og sambærilegs ákvæðis í lögum um sorgarleyfi þar sem kveðið er á um árlega endurskoðun fjárhæða í lögunum með tilliti til þróunar launa, verðlags og efnahagsmála. Gert er ráð fyrir að breyting á hámarksgreiðslum úr Fæðingarorlofssjóði til foreldra barna sem fæðast, eru frumættleidd eða tekin í varanlegt fóstur annars vegar á árinu 2025 og hins vegar á árinu 2026 verði gerð með reglugerð á grundvelli 54. gr. laganna. Jafnframt er gert ráð fyrir breytingum á hámarksgreiðslum á grundvelli laga um sorgarleyfi með reglugerð á grundvelli 33. gr. laganna.

Í stuðningsyfirlýsingu ríkisstjórnarinnar og Sambands íslenskra sveitarfélaga vegna nýundirritaðra kjarasamninga kemur fram að hámarksgreiðslur úr Fæðingarorlofssjóði hækki frá og með 1. apríl 2024 í 700.000 kr. á mánuði, frá og með 1. janúar 2025 í 800.000 kr. og frá og með 1. janúar 2026 í 900.000 kr. Líkt og áður segir vísar ákvæði 54. gr. laga um fæðingar- og foreldraorlof, sbr. 33. gr. laga um sorgarleyfi, til þróunar launa, verðlags og efnahagsmála. Hækkanir skv. fyrrgreindri yfirlýsingu eru langt umfram þau viðmið. SA gera athugasemdir við þá aðferðafræði að vísa í fyrrgreind ákvæði til stuðnings áformuðum hækkunum. Samtökin telja eðlilegra að fjárhæðir fyrir árin 2025 og 206 verði lögfestar og vísað til þess að þær komi í stað árlegrar endurskoðunar skv. áðurgreindum ákvæðum.

**Virðingarfyllst,**

|  |
| --- |
| f.h. Samtaka atvinnulífsins  A close-up of a blue letter  Description automatically generated  Heiðrún Björk Gísladóttir |
|  |
|  |